Protokol

Coleman KarpatTrek Súľovské vrchy 2002

Coleman KarpatTrek prebehol 24.-26.5.2002 s centrom v obci Súľov a bivakom pod hradom Lietava. Vyštartovalo 62 teamov v 7 kategóriách, väčšine sa podarilo nájsť bivak aj nejaké kontroly, pravdepodobne motivovaní vidinou občerstvenia. Počasie v sobotu skvelé, polooblačno a nie veľmi teplo, v noci na nedeľu začalo pršať, pršalo asi do 11:00 dopoludnia. Ráno búrka, hmla a chladno, popoludní polooblačno až slnečno. Neboli hlásené žiadne zranenia. Najľahšiu výstroj mali Horovi (R MIX), 11,8 kg.

Preteky odštartoval zástavou Matúšovho Kráľovstva starosta obce Súľov-Hradná Jaroslav Bušfy. Po náročných tratiach čakal na pretekárov bivak vybavený čapovanými nápojmi, dovozom vody a chemickými toaletami (pred použitím je potrebné vytiahnuť šupátko = otvoriť odpadnú nádobu). Večer spestrilo premietanie záberov trekkerov z prvej etapy na digitálnom projektore, záver finále hokejových MS povzbudil bojového ducha. Nočná etapa bez merania času bola vychádzkou na hrad Lietava. Vďaka prudkému lejaku niektoré teamy predčasne vymäkli. Tí, ktorí vydržali a zvládli celé trate si zaslúžia uznanie. V cieli pripravili hostitelia guláš, po vyhlásení výsledkov a rozdaní cien (a losovanej tomboly) sa pre účastníkov stal Coleman KarpatTrek 2002 minulosťou. 

Mimoriadne poďakovanie patrí tým, ktorí prispeli k hladkému priebehu podujatia:

Obci Súľov- Hradná



za zázemie štartu a cieľa

Roľníckemu družstvu Podhorie

za prenájom a prípravu miesta na bivak

Firme Code, s.r.o., Kysucké Nové Mesto
za ceny pre víťazov a všeobecnú podporu

Firme E. Kvasnica – Euromedia, Žilina
za odvážne zapožičanie digitálneho projektora

Outdoorovej predajni T Šport, Trenčín
za ceny pre víťazov

Outdoorovej predajni Trek Šport, Blava
za ceny pre víťazov

Outdoorovej predajni Alpha Šport, Žilina
za ceny pre víťazov

Firme Outdoor Gaz, Žilina


za ceny pre víťazov a všeobecnú podporu

Firme BB Trade, Martin


za zapožičanie centrály 220V

Pubu Elefant, Martin



za sudy, pípy atď.

Mirečkovi




za zapožičanie výborného OFF ROADu zn. ARO

Bagetérii Pod Knižnicou, Kys. Nové Mesto
za občerstvenie poriadateľom

Oddielu orientačného behu ŽU Žilina
za materiál na trate

Klubu ROB Turie



za materiál na trate

Kingovej manželke



za zapožičanie manžela

Rozhodcom

Janovi „Košútko“ Košútovi, Michalovi „Meletko“ Melekovi, Janovi Magnovi, Miriam Královej, Peťovi „Kosťo“ Kostelanskému, Petrovi „Vandel“ Vandlíčkovi, Gabe a Jarovi Ďurmanovcom, Janovi „Čierny“ Turskému, Márii Holotňákovej s príslušenstvom

Statočným trekkerom
Zoznam viď výsledková listina

Žilina, 31.5.2002








King

Pozn. 1: 
Z materiálov natočených a nafotených v priebehu treku pripravujeme (Košútko a King) CD, ak máte pekné alebo kuriózne zábery, poskytnite ich prosím pre toto ojedinelé dielko. Najlepšie na CD, diskete, príp. fotografii (J.Král, Na Šefranici 29, 010 01 Žilina), e-mailom prosím len výnimočne po predchádzajúcej konzultácii. Všetky podklady vrátime. Hotové dovezieme na najbližší trek, budú cca po stovke. Objednať možno na colemantrek@pobox.sk.

Pozn. 2:
Apel na poriadateľov padol na úrodnú pôdu, na jeseň bude pravdepodobne Trek Chočské vrchy (kontakt mpapco@murk.sk) a na jar 2003 T šport Trek. 

